L-apparat iBreastExam (iBE) mogħti dan l-aħħar minn NGO ibbażata f'Malta qed jgħin lil għaqda mhux governattiva fl-Indja tipprovdi skrinjar b'xejn tal-kanċer tas-sider f'irħula remoti fid-Distrett ta' Wardha. Bħalissa, 6% biss ta' nisa Indjani sottopivileġġjati jafu dwar il-kanċer tas-sider u inqas minn dawn għandhom għandhom aċċess għall-iskrinjar. B'madwar 2,000 każ misjub kuljum fl-Indja, l-apparat tal-iBE hu essenzjali biex isalva l-ħajjiet. Bħala parti mill-attivitajiet tal-45 anniversarju tagħha bħala sid ta' Torri Lanzun fil-Mensija, f'San Ġwann f'Mejju tas-sena l-oħra, il-Gran Kmanderija tal-Kastell (GCC) nediet crowd funding fost il-membri tagħha biex jinxtara dan l-apparat. Fi żmien xahrejn, din il-ġurisdizzjoni – li tifforma parti mill-Ordni Militari u Ospitalliera ta' San Lazzru ta' Ġerusalemm stabbilita fl-1073 AD – ġabret biżżejjed fondi biex tixtri u tagħti l-ewwel apparat iBE flimkien ma' 2,000 cartridge lill-Women In Need (WIN), NGO tal-karità fl-Ingilterra imma li topera f'Nagpur, l-Indja. Din l-NGO twaqqfet minn Leah Pattison flimkien mal-kollega tagħha Usha Patil. Aktar kmieni din is-sena, Pattison ingħatat l-unur MBE mir-Reġina Eliżabetta II għall-ħidma tagħha mal-lebbrużi fl-Indja. Waqt żjara li għamel dan ix-xahar fl-Indja, l-Ospitallier tal-GCC, il-Kav. Paul Warren, żar żewġ irħula fejn WIN kienet qed tagħmel skrinjar bl-iBreastExam. "S'issa, l-apparat għamel aktar minn 1,000 skan," qal Paul Warren, "b'36 każ irreferut għal aktar eżamijiet. Minn dawn instabu sitt persuni li kellhom kanċer tas-sider." "Nirringrazzjaw lill-kunsill u lill-membri tal-Gran Kmanderija tal-Kastell (VO1558) għall-għotja riċenti tagħhom ta' £7,800 (sterlina) biex nixtru l-apparat iBE," qalet Leah Pattison. F'dawn l-aħħar tmien snin, WIN ibbenefikat mill-appoġġ tal-Gran Kmanderija b'mod regolari. Fost dawn kien hemm klinika mobbli għas-saħħa primarja fil-kwartieri fqar ta' Nagpur; ospizju żgħir għal pazjenti tal-lebbra anzjani f'Dattapur; sodod u tagħmir għal nisa abbandunati li jkunu offruti kenn minn WIN; auto – rickshaw għall-ospizju; il-ħolqien ta' ġnien għal nisa abbandunati; kif ukoll tagħmir bħal kompjuters, pro jector u skrijn, filtru tal-ilma u għamara għall-uffiċċju. Leah Pattison appellat lill-Maltin u lill-Għawdxin biex jappoġġjaw lill-Gran Kmanderija tal-Kastell, jew kif inhi magħrufa ukoll bħala Grand Commandery of the Castello (VO 1558) ħalli din l-NGO Maltija tkompli tissaħħaħ aktar fil-missjoni tagħha li tassisti lil dawk milquta minn mard u abbuż f'Malta u biex ittaffi t-tbatija ta' dawk morda bil-lebbra fl-Indja u fl-Uganda. Aktar tagħrif dwar il-Gran Kmanderija tal-Kastell jinsab fuq www.grandcommanderymalta.com jew billi tikkuntattja lill-Kanċillier Alan Miller bl-imejl: [email protected]